|  |  |
| --- | --- |
|  |  *See artikkel räägib kergejõustiklasest; laeva kohta vaata artiklit Aleksander Kolmpere (laev)* |

---

**Aleksander Klumberg** (aastast 1936 **Aleksander Kolmpere**; 17. aprill (5. aprill vkj) 1899 Tallinn – 10. veebruar 1958 Tallinn) oli eesti kergejõustiklane ja treener.

Õppis 1908–1917 erakeskkoolis. Kergejõustikku hakkas harrastama 14-aastaselt niinimetatud düünapoiste hulgas, 15-aastaselt jätkas Kalevis. Tuli 16-aastaselt kolmikhüppes Venemaa meistriks ja parandas 17–18-aastase noorukina korduvalt Venemaa rekordit.

Saavutused
----------

1920. aastal ta püstitas kümnevõistluses Tallinnas mitteametliku ja 1922. aastal ametliku maailmarekordi 7485,610 (12,3 – 6.59 – 12.92 – 1.75 – 55,0 – 17,0 – 39.64 – 3.40 – 62.20 – 5.11,3).

1920. aasta suveolümpiamängudel Antwerpenis sai odaviskes 5. ja viievõistluses 8. koha, kümnevõistluse katkestas haiguse tõttu. 1923. aastal sai ta Göteborgi mängudel kümnevõistluses kulla ja odaviskes pronksi. 1924. aasta suveolümpiamängudel Pariisis võitis ta kümnevõistluses pronksmedali. Oli 1920 OM-il esimene Eesti värvides startinud sportlane. See juhtus 15. augustil 1920 kell 11.30. 

Ta võistles 16 riigi 58 linnas, võitis 370 auhinda.

Odaviskajana oli 1922 ja 1923 maailma edetabeli juht, 1921 kolmas.

Kuulus 1924. aastal maailma hooaja edetabeli esikümnesse kolmikhüppajana ning Euroopa edetabelisse 1923. aastal kaugushüppaja, 1922. aastal kuulitõukaja ja kettaheitjana.

Tuli aastatel 1917–1927 11 kergejõustikualal 48 ja jääpallis 3 korda Eesti meistriks ning püstitas 23 Eesti rekordit, koos mitteametlikega varasemast ajast 38.

Tema õpilane Janusz Kusociński võitis 1932. aasta olümpiamängudel Los Angeleses kulla 10 000 m jooksus.

1924 valiti ta Eesti Spordilehe küsitluse alusel Eesti kõigi aegade suurimaks sportlaseks.

Isiklikud rekordid
------------------

100 m jooks – 11,6 (1924)
  
Kaugushüpe – 7.20 (1923)
  
Kuulitõuge – 13.63 (1922)
  
Kõrgushüpe – 1.83 (1925) 
  
400 m jooks – 54,4 (1924)
  
110 m tõkkejooks – 16,4 (1924)
  
Kettaheide – 42.38 (1922)
  
Teivashüpe – 3.50 (1927)
  
Odavise – 63.60 (1935)
  
1500 m jooks – 4.49,0

Isiklike rekordite punktisumma on 6795 punkti.

Kolmikhüpe – 14.33 (1924)
  
Viievõistlus – 3001 punkti (1922), omaaegse tabeli järgi 3780,100 (6.65 – 55.01 – 25,5 – 38.91 – 5.26,0).

Elu pärast sportlaskarjääri lõppu
---------------------------------

* 1921–1924 Tallinna Kalevi asjaajaja
* 1924–1926 Sõjaväe Ühendatud Õppeasutuste kergejõustikuinstruktor
* 1927–1932 Poola riiklik kergejõustikutreener ja Poola kergejõustikukoondise peatreener 1928. aasta Amsterdami olümpiamängudel ja 1932. aasta suveolümpiamängudel Los Angeleses
* 1932–1935 töötas Kehakultuuri Sihtkapitali Valitsuses
* 1935–1940 Eesti Spordi Keskliidu inspektor
* 1936 – Eesti kergejõustikukoondise peatreener Berliini olümpiamängudel
* 1942–1944 politsei õppekeskuse kehalise kasvatuse instruktor
* 1944 – vangistati NKVD poolt; viibis aastatel 1945–1954 Dubravlagi vangilaagris Mordva ANSVs Venemaal, seejärel 1954–1955 Krasnojarski krais asumisel.

Tunnustus
---------

* Eesti Punase Risti IV klassi teenetemärk, 1940

Teoseid
-------

* 1933 *"Kergejõustiku õpperaamat: Stiil ja õpetus. Treening. Tervishoid."*, A. Kolmpere, Tallinn: Täht, 120 lk.
* 1936 *"Sport ja kehaline kasvatus : mida peaks igaüks teadma selle tähtsusest, erialadest ja ajaloost"*, Eesti Kirjanduse Selts, Tartu: G. Roht, 110 lk.
* 1936 *"Kehakultuur"*, Eesti Spordi Keskliit, Tallinn: Tallinna Eesti kirjastus-Ühisus, 31 lk.
* 1937 *"Kergejõustiku konspekt"*, Eesti Spordi Keskliit, Tallinn: Voldemar Ehrenpreis, 7 lk.
* 1937 *"Kergejõustiku õpperaamat"*, A. Kolmpere, Tallinn : R. Tohver, 151 lk.
* 1939 (kaasautor) *"Sport ja mäng: noorsportlase käsiraamat. I"*, A. Kolmpere, J. Laidvere, H. Michelson, H. Niiler; Tartu: Postimees, 111 lk.
* 1940 (kaasautor) *"Sport ja mäng: noorsportlase käsiraamat. II"*, A. Kolmpere, J. Laidvere, H. Michelson, H. Niiler; Tartu: Postimees, 104 lk.

Isiklikku
---------

Pikkus: 174 cm, kaal 74–75 kg.

Välislingid
-----------

* Biograafia ESBL-is
* Eesti kommunismiohvrid 1940–1991
* Haud Tallinna Rahumäe kalmistul

|  |  |
| --- | --- |
|  | Pildid, videod ja helifailid Commonsis: **Aleksander Klumberg** |